JAS จ่ายปันผล.?
ปรากฏการณ์เข้ามาไล่ราคาหุ้นบริษัทจัสมิน อินเตอร์เนชั่นแนล จำกัด (มหาชน) หรือ JAS จนทำให้ราคาพุ่งปรู๊ดปร๊าด แค่ไม่กี่วันวิ่งขึ้นไปเกือบ 20% สร้างความตื่นตาตื่นใจให้กับนักลงทุนรายย่อยเป็นอย่างมาก...(เป็นที่รู้กันว่า JAS เป็นหุ้นขวัญใจรายย่อย..!!)
15 มิ.ย. 2564

ปรากฏการณ์เข้ามาไล่ราคาหุ้นบริษัทจัสมิน อินเตอร์เนชั่นแนล จำกัด (มหาชน) หรือ JAS จนทำให้ราคาพุ่งปรู๊ดปร๊าด แค่ไม่กี่วันวิ่งขึ้นไปเกือบ 20% สร้างความตื่นตาตื่นใจให้กับนักลงทุนรายย่อยเป็นอย่างมาก…(เป็นที่รู้กันว่า JAS เป็นหุ้นขวัญใจรายย่อย..!!)
ด้วยความที่อยู่ ๆ ราคาก็วิ่งแรงเว่อร์วังอลังการ ทำให้ถูกตั้งคำถามว่า เกิดอะไรขึ้นกับหุ้น JAS..?
บางกระแสเล่นกับกรณีงบการเงินที่จะออกมาดี หลังจากปีที่แล้วถูกมาตรฐานทางบัญชีใหม่ ฉบับที่ 16 ว่าด้วยเรื่องสัญญาเช่า (TFRS 16) เล่นงานซะสะบักสะบอม จนทำให้งบรวมโชว์หราตัวเลขขาดทุน 3,125 ล้านบาท ซึ่งว่ากันว่าโซ่ตรวนมาตรฐานทางบัญชีใหม่ที่ฉุดงบรวม JAS นั้น จะหมดไปแล้ว…
อีกเรื่องที่ยังคาราคาซังอยู่ ก็กรณีข้อพิพาทเรื่องการชำระส่วนแบ่งรายได้ตามสัญญาร่วมลงทุนสร้างโครงข่ายเคเบิลใต้น้ำ กับบริษัท ทีโอที จำกัด (มหาชน) หรือ TOT ในอดีต หรือบริษัท โทรคมนาคมแห่งชาติ จำกัด (มหาชน) หรือ NT ในปัจจุบัน ที่น่าจะจบในไตรมาส 2 นี้
เนื่องจาก NT ต้องเร่งปิดเกม เพราะอยู่ระหว่างการฟอกขาว…อุ้ย แต่งตัวเข้าตลาดหลักทรัพย์ฯ ภายในปีนี้ ซึ่งข้อพิพาทดังกล่าว ไม่เกี่ยวกับศาล ทั้งสองฝ่ายสามารถเจรจายอมความกันได้
เอ๊ะ..!! หรือคดีจะจบไปแล้ว ก็ไม่รู้สินะ…
นั่นหมายถึง JAS มีโอกาสที่จะบันทึกเงินสดเข้ามาราว 4,500 ล้านบาท แบ่งเป็นยอดหนี้คงค้าง 2,500 ล้านบาท และดอกเบี้ยอีก 2,027 ล้านบาท
โอ้ววว…เป๋าตุงเลยนะเนี่ย…
ดูเหมือนทั้ง 2 ประเด็นข้างต้น จะถูกหยิบขึ้นมาเล่นในช่วงนี้…
แต่มีอีกประเด็นที่น่าสนใจ เป็นเรื่องที่สร้างเซอร์ไพรส์มาตลอด คือ การจ่ายปันผล…ที่ผ่านมาอยู่ ๆ JAS ก็มักประกาศจ่ายปันผลแบบไม่มีปี่มีขลุ่ย จนกลายเป็นธรรมเนียมปฏิบัติของหุ้นตัวนี้ไปซะแล้ว…
เรื่องนี้ก็มองข้ามไม่ได้..!?
โดยมีปัจจัยสนับสนุนจาก 1) ความจำเป็นของผู้ถือหุ้นใหญ่ “เสี่ยพิชญ์”-พิชญ์ โพธารามิก ที่มีภาระต้องไปจ่ายหนี้ก้อนโตให้กับแบงก์ใหญ่แห่งหนึ่ง ซึ่งเป็นเงื่อนไขผูกพันกันมา…จึงเป็นเหตุให้ JAS ต้องมีปันผลทุกปี เฉลี่ยปีละสองครั้ง แถมบางปีหากมีอะไรพิเศษเข้ามา ก็จะมีปันผลพิเศษแถมอีกต่างหาก…
และ 2) ด้วยสถานะของ JAS แม้จะขาดทุนในงบรวม โดยปัจจุบันมียอดขาดทุนสะสมปาไป 11,524 ล้านบาท แต่งบเฉพาะกิจการหรืองบเดี่ยวไม่มีปัญหา ยังมีกำไรสะสมอยู่ที่ 1,943 ล้านบาท ซึ่งไม่ใช่อุปสรรคในการจ่ายปันผล..!!
ขณะเดียวกัน JAS มีธุรกรรมจากการขายหุ้นบริษัท จัสเทล เน็ทเวิร์ค จำกัด (JASTEL) ซึ่งมีสถานะเป็นหลานของ JAS (JAS เป็นเจ้าของ JASTEL ผ่านบริษัทลูก บริษัท จัสมิน ซับมารีน เทเลคอมมิวนิเคชั่นส์ จำกัด (JSTC)…) ให้กับ บริษัท จัสมิน เทเลคอม ซิสเต็มส์ จำกัด (มหาชน) หรือ JTS (มีสถานะเป็นบริษัทลูกของ JAS ซึ่งถือหุ้นทั้งทางตรงและทางอ้อมอยู่ที่ 50.91%) มูลค่า 1,201 ล้านบาท
นั่นเท่ากับว่า JAS จะมีเงินสดเข้ามาเติมอีกก้อนราว 1,201 ล้านบาท…
ขณะที่ ณ สิ้นเดือน มี.ค. 2564 มีเงินสดและรายการเทียบเท่าเงินสดอยู่ในมือ 988 ล้านบาท
ที่สำคัญ JAS ไม่มีแผนจะลงทุนเพิ่มในช่วงนี้เสียด้วยสิ
ก็เป็นไปได้ว่า ปรากฏการณ์ที่หุ้น JAS วิ่งแรงก่อนหน้านี้ เพราะคาดหวังว่าจะมีเซอร์ไพรส์จ่ายปันผลพิเศษหรือเปล่า..?
เอ๊ะ..!! หรือจะมีเรื่องอื่นอีก…ข่าวจะโดนเทกเริ่มส่งกลิ่นตุตุอีกแล้วอะดิ..!?
…อิ อิ อิ…